Den store rundrejse i Japan - 17-dages individuel rejse |
Varekategorier: Hiroshima, IzuKogen, Japan på egen hånd, Kanazawa, Kyoto, Miyajima, Nara, Takayama, Tokyo
I dag skal I benytte jeres Japan Rail Pass, et kort der giver næsten ubegrænset adgang til hele Japans tognetværk. Fra Izu-Kogen fortsætter rejsen mod syd til den historiske bjergby Takayama, og med jeres Rail Pass tager I noget af rejsen med det japanske højhastighedstog, Shinkansen. Læn jer tilbage og nyd effektiviteten: togene forlader stationen på sekundet, der er sirligt rent og sæderne vender altid den rigtige vej! De sidste par timer foregår rejsen med et langsommere tog, der tager jer langs floder og gennem grønne dale lige ind i hjertet af det gamle Japan. Takayama er en afsides og overordentlig velbevaret bjergby, der ofte kaldes for ”Lille Kyoto.” Især i San-no-machi gaden er de traditionelle træbygninger særdeles smukke, og her kan man købe håndværk, besøge hundrede år gamle sake-distillerier eller tage en tur i en gammeldags rickshaw. Man kan også besøge Hida-landsbyen, en slags frilandsmuseum lige uden for byen med huse fra forskellige perioder. I bor på et minshuku, et familiedrevet japansk gæstgiveri, for at fuldende oplevelsen.
Fra Takayama tager I toget nordvest til Kanazawa. Dengang shogunen styrede landet var byen landets rigeste, og samuraier gik rundt på gaderne. Selvom det i dag er en moderne storby, kan man stadig mærke historien. Her finder I en af Japans smukkeste parker, den næsten 400 år gamle Kenroku-en, der er grundlagt efter antikke kinesiske principper om fuldkommenhed. I kan også slentre gennem samurai-kvarteret Nagamachi, kigge på eksklusive skåle i lak og keramik i Hirosaka-gaden eller tage på opdagelse i Ninja-templet, der naturligvis har både skjulte gange og hemmelige værelser (pladsreservation kræves).
I fortsætter mod sydøst til en by, der ikke behøver nogen introduktion: Hiroshima vil nok altid være synonymt med atombombningen den 6. august 1945. Atombombekuplen, den eneste overlevede ruin, og det saglige, men rystende Fredsmuseum vidner om den altomfattende ødelæggelse. Men når man bagefter går ud i den smukke Fredspark eller slentrer ned ad den livlige gågade Hondori, ser man, at livet i Hiroshima fortsætter. Byen er grøn og åben og befolkningen livsglad og festlig. Smag ægte japansk soul food i form af okonomi-yaki: en art omelet med nudler, kål og flæsk, der overhældes med en særlig sovs. Tag også tid til at besøge den lille ø Miyajima, der kan nås på en time med tog og færge, begge dækket af Japan Rail Pass. Denne ø blev i gamle tider betragtet som hellig, og huser den smukke Itsukushima helligdom, der er bygget på stolper i vandet for ikke at røre den hellige jord. Der er derudover et væld af hellige steder på øen, bl.a. Daisho-in templet, som Dalai Lama flere gange har besøgt. Husk også at være søde ved de mange tamme shika-hjorte – de betragtes som hellige.
Basis: 17.990 DKK 20.490 DKK
Superior: 21.990 DKK 27.990 DKK
Højsæsons-tillæg* +1.000 ~ 3.000 DKK +1.000 ~ 3.000 DKK
Super-højsæsons-tillæg** +3.000 ~ 5.000 DKK +3.000 ~ 5.000 DKK
Tillæg ekstra nat i Izu-Kogen*** +1.700 DKK På forespørgsel
Korea og Japans gemte skatte – 19 dage